
EL PETIT GURU

Aprèn a estar en calma, aquí i ara

Francesc Miralles & Héctor García

Quan completis la lectura d’aquesta obra, et convidem a provar EL JOC DEL KARMA que hi ha al final del llibre.

 

Està inspirat en el mil·lenari tauler de les Serps i les Escales.

 

Només has de llançar el dau i seguir les caselles, com en el joc de l’oca, però aquí les males accions et fan descendir en el tauler pel tobogan, mentre que les bones accions et donen una escala per ascendir fins a convertir-te en el Petit Guru.  

 

Namasté!

 

Francesc & Héctor





​




Per a aquells que creuen que la pau,

interior i exterior,

és més necessària que mai.





NAMASTÉ!

A tu, que tens aquest llibre a les mans, m’alegra coneixe’t!

A l’Índia, el país més poblat del món, en comptes de saludar amb la paraula hola, ho fan amb la paraula namasté. 

A més de ser una salutació, namasté també significa que el nostre cor està unit al de l’altra persona.

En aquest llibre aprendrem junts lliçons de la cultura índia per ser més feliços i conscients, per estimar-nos més i ser millors persones. En definitiva, en aquest llibre aprendràs tot el que has de fer per convertir-te en un «petit guru».

Viatgem plegats a l’Índia.

Namasté! 

[image: Il·lustració d’un nen volant en avió al costat d’un mapa de l’Índia, amb la seva bandera, un elefant, muntanyes, palmeres i un edifici emblemàtic.]

EL PETIT GURU 
BUSCA LA CLAREDAT

ABANS QUE RES: QUÈ ÉS UN GURU?

Guru és una paraula d’origen indi que es tradueix com «mestre» o «mentor». Un guru és algú que ens guia en la vida per créixer com a persones.

La paraula guru es pot dividir en les síl·labes gu i ru:

Gu significa «foscor».

Ru significa «la llum que dissipa la foscor».

Així doncs, un guru és també una persona que sap sortir de la foscor per arribar a la claredat.

[image: Il·lustració de dos nens en un laberint verd ple de plantes i flors, un esperant a dins i l’altre corrent cap a la sortida.]
INSTRUCCIONS: Traçant una línia amb el dit pel laberint, guia el Petit Guru des de la foscor (Gu) fins a la claredat (Ru).

Un guru és alhora un líder, un mestre i un guia, ja sigui en una àrea concreta del coneixement o en la vida en general. 

A l’antiga Índia, els gurus eren mestres espirituals, però en l’actualitat és un terme universal que s’utilitza per referir-se a algú expert en una matèria determinada. 

Per exemple, podem dir: «Ell és un guru de la informàtica», «ella és una guru de les finances».

Sinònims de guru: mestre, expert, guia.

Líder (de l’anglès, leader)

Sensei (en japonès)

Shifu (en xinès)

Un bon guru és aquell capaç de clarificar coses, no només perquè en sap i hi entén més que la resta de les persones, sinó també perquè sap escoltar i explicar. Un mal guru és un ignorant que parla massa i confon els altres.


PREGUNTES PER REFLEXIONAR


	En quin camp t’agradaria arribar a ser un líder o un gran expert?

	En quines situacions creus que podries ajudar altres persones a tenir claredat?

	Com penses que podries arribar a ser el teu propi guru?









COM POTS AFEGIR CLAREDAT A LA TEVA VIDA

Satya Nadella va néixer a l’Índia, però ara viu als Estats Units, on exerceix el càrrec de director de Microsoft, una de les empreses de tecnologia més grans del món. 

Segons Satya Nadella, la característica més important d’un bon líder, o guru, és la capacitat de crear claredat: «Els líders tenen una gran capacitat per aportar claredat a situacions on no n’hi ha. No et pots anomenar tu mateix líder quan estàs en una situació ambigua i complicada i crees confusió. Has de crear claredat allà on no existeix». 

[image: Il·lustració d’un nen assegut amb les cames creuades i les mans unides, envoltat de núvols blaus sobre un fons blanc.]
El seu mètode preferit per triar les persones que formaran part del seu equip és justament preguntar-se si qui sol·licita la feina crearà claredat o si, contràriament, crearà foscor i confusió.

La foscor és el mateix que la ignorància, perquè una persona ignorant no pot veure ni entendre res.

La claredat, en canvi, és coneixement: ser capaç de veure allò que necessites.

[image: Il·lustració amb núvols que contenen paraules com 'estudiar', 'ajudar', 'mentir' i 'escoltar', al costat d'un temple daurat a la sortida del sol i una cova fosca sobre fons verds i marrons.]
INSTRUCCIONS: Pensa on aniria cada núvol, en la Cova de la Foscor o en el Temple de la Claredat, segons si creus que pertany a un lloc o a l’altre.

EL PETIT GURU 
VIU AQUÍ I ARA

NO ET CREGUIS TOT ALLÒ QUE PENSES

La Dolors era a classe de dibuix quan es va adonar que s’havia deixat l’estoig a casa. Després de repartir una làmina a cada alumne, el professor havia demanat que hi dibuixessin alguna cosa que els preocupés.

Tota la classe guixava, concentrada. Bé, tota la classe menys la Dolors, que mirava angoixada la làmina en blanc. Tímida per naturalesa, va desviar la mirada cap a la Indira, a la taula de la seva dreta.

Mentre la millor dibuixant de la classe traçava el que semblava una ciutat sota el sol abrusador, la Dolors es va fixar que al costat de la seva làmina hi tenia un estoig obert amb tres llapis nous.

«Podria demanar-li que em deixés un d’aquests llapis lluents», va pensar, «però segur que em dirà que no. És la millor alumna de dibuix i no voldrà que algú com jo li toqui el material». 

Aquest pensament va fer empipar molt la Dolors, que a continuació es va dir: «Si jo tingués quatre llapis i ella cap, n’hi deixaria un sense dubtar-ho, però la generositat no s’estila avui dia. Per què la gent ha de ser tan egoista? Si li demano a la Indira un llapis, em dirà que no i continuarà dibuixant com si res. Em deixarà en ridícul davant de tota la classe».

A mesura que pensava tot això, la Dolors va notar que es posava cada vegada més nerviosa. Li suaven les mans i fins i tot se sentia marejada. 

Amb por de desmaiar-se en qualsevol moment, es va aixecar i, amb la veu tremolosa, va demanar permís al professor de dibuix per anar al lavabo. 

—Et trobes bé? —li va preguntar el professor mentre assenyalava la porta amb amabilitat.

La Dolors va fer que sí, nerviosa, i després va sortir de l’aula, vermella com un tomàquet. Estava tan enfadada amb la Indira i amb el món, que es va rentar la cara diverses vegades amb aigua glaçada mentre li queien les llàgrimes.

Després va tornar a l’aula. 

Sorprenentment, quan ja era a la taula va descobrir que sobre la seva làmina hi havia un llapis nou. En mirar a la seva dreta, va veure que, a l’estoig obert de la Indira, que continuava dibuixant amb un somriure als llavis, ara només hi havia dos llapis.


PREGUNTES PER REFLEXIONAR


	Què podem aprendre d’aquesta història?

	Alguna vegada has pensat malament i has anticipat què passarà o què farà algú, com la Dolors? Com t’has sentit a continuació?

	Creus que hauria estat millor que s’hagués preocupat del moment present i que hagués intentat solucionar el problema que tenia?

	Com podem pensar per ser més feliços?

EL PETIT GURU PARLA I ACTUA DES DE LA VERITAT

NO CALLIS

Un de cada tres nens i nenes al món pateix el que s’anomena bullying, o assetjament escolar. Segurament, ja n’has sentit a parlar a classe. Passa quan una persona és maltractada per d’altres una vegada i una altra, de la manera que sigui.

Com ha d’actuar el Petit Guru en aquests casos?

Si ets víctima d’assetjament, la primera regla és «no callis davant el que t’està passant». Aquests serien els passos a seguir:








	
1


	
Parla individualment amb la persona que et tracta malament. Si no és possible de viva veu, fes-li arribar un missatge escrit en el qual expressis de manera sincera com et sents en aquesta situació. Aclareix que, si aquesta pràctica continua, ho hauràs de comunicar als pares i professors, però que no vols perjudicar-la. Dona-li l’oportunitat de reflexionar.





	
2


	
A partir d’aquí, poden passar dues coses: 

a) L’abusador s’adona de les conseqüències dels seus actes i canvia d’actitud, encara que només sigui per por al càstig. 

b) Continua fent el mateix.





	
3


	
En aquest segon cas, n’has d’informar immediatament el professorat, potser després de parlar amb els teus pares. Els mestres i professors tenen l’obligació de resoldre la situació.





	
4


	
De vegades caldrà avisar més d’una vegada perquè el maltractament s’aturi. En casos extrems, si els mestres i els pares dels abusadors miren cap a una altra banda, s’haurà de demanar un canvi de centre.





	
5


	
No callar davant l’abús és un acte d’intel·ligència i generositat per part del Petit Guru. Intel·ligència perquè t’evites passar un curs horrible. Generositat perquè, quan denuncies el que passa, els abusadors reflexionen o són amonestats pels professors i pels seus pares, amb la qual cosa s’ho pensaran dues vegades abans de molestar la seva pròxima víctima. És a dir, quan no calles protegeixes altres persones i estàs educant qui actua malament. Li dones l’oportunitat d’evolucionar i fer-ho millor a partir d’ara.







Si no n’ets víctima, però un dels teus amics maltracta altres nens o nenes, no cometis l’error d’«ajudar-lo» per mantenir la seva amistat o per no rebre tu el maltractament. 

Guarda distància amb aquest nen o nena, ja que ens acabem assemblant a les persones amb qui passem més temps.

A qui et vols assemblar? Tria algú que et sembli digne d’admiració, per les seves virtuts i la seva bondat, i busca la seva companyia. El Petit Guru sempre parla i actua des de la veritat, rebutja els mals actes i aprèn dels millors.

